b'\n_START_ARTICLE_\nAluminijev sulfat\n_START_SECTION_\nUporaba\n_START_PARAGRAPH_\nAluminijev sulfat se uporablja za \xc4\x8di\xc5\xa1\xc4\x8denje pitne in odpadne vode in kot \xc4\x8dim\xc5\xbea pri barvanju in tiskanju tkanin. V \xc4\x8di\xc5\xa1\xc4\x8denju vode deluje kot flokulant, se pravi da manj\xc5\xa1e delce ne\xc4\x8disto\xc4\x8d zdru\xc5\xbei v ve\xc4\x8dje, ki se hitreje usedejo na dno posode in la\xc5\xbee filtrirajo. Proces se imenuje koagulacija ali flokulacija. Raziskave ka\xc5\xbeejo, da je v Avstraliji aluminijev sulfat, ki se uporablja za pripravo pitne vode, primarni vir vodikovega sulfida v kanalizacijskih sistemih.  Neustrezen prebitek aluminijevega sulfata lahko onesna\xc5\xbei tudi sistem za oskrbo s pitno vodo, kar se je zgodilo v Camelfordu v Cornwallu._NEWLINE_Z raztapljanjem velike koli\xc4\x8dine aluminijevega sulfata v nevtralni ali rahlo alkalno vodi nastane \xc5\xbeelatinasta oborina aluminijevega hidroksida Al(OH)\xe2\x82\x83. Pri barvanju in tiskanju tkanin tako nastala \xc5\xbeelatinasta oborina omogo\xc4\x8di bolj\xc5\xa1e oprijemanje barvil na tekstilna vlakna._NEWLINE_Aluminijev sulfat se je v preteklosti uporabljal za zni\xc5\xbeevanje pH vrtne zemlje, ker v njej hidrolizira v netopni aluminijev hidroksid in prosto \xc5\xbeveplovo kislino. Sprememba pH je lahko tako velika, da ro\xc5\xbenati cvetovi hortenzije (Hydrangea macrophylla) povsem pomodrijo._NEWLINE_Aluminijev kalijev in aluminijev amonijev sulfat (kalijev in amonijev galun) sta aktivni komponenti nekaterih sredstev proti potenju. Aluminijev kalijev sulfat je tudi pogosta sestavina pecilnih pra\xc5\xa1kov. Njegova raba kot prehranskega dodatka je zaradi vpra\xc5\xa1ljivega delovanja na zdravje sporna._NEWLINE_V gradbeni\xc5\xa1tvu se uporablja kot sredstvo za pove\xc4\x8danje vodoodpornosti in pospe\xc5\xa1evanje strjevanja betona. V penah za ga\xc5\xa1enje deluje kot penilec. V antihemoragi\xc4\x8dnih pal\xc4\x8dkah je sredstvo za strjevanje krvi in zmanj\xc5\xa1evanje bole\xc4\x8dine po pikih in ugrizih \xc5\xbeu\xc5\xbeelk. Je tudi zelo u\xc4\x8dinkovito sredstvo za zatiranje pol\xc5\xbeev lazarjev (Arion vulgaris, Arion lusitanicus).'